Det var en flok ganske usædvanlige trafikanter, der forsøgte at krydse Vilsundbroen mellem Thy og Mors natten til torsdag. 11 køer var blevet så skræmte af de høje tordenskrald, at de havde trodset deres indhegning og var løbet ud i det fri. Det oplyser politikommissær Jørgen Jensen, der er ved lokalpolitiet i Thisted. Turen gik fra Skyumvej et par kilometer syd for Vilsund og videre mod selve Vilsundbroen, hvor planen var at finde ny bopæl på Mors. Her ville de fleste morsingboere formentlig også påstå, at græsset er grønnere. Vilsundbroen spærret Køerne nåede dog aldrig så langt. Ifølge lokalpolitiet i Thisted tikkede der klokken 03.38 en meddelelse ind om, at ni af de 11 køer havde aflagt pitstop på Vilsundbroen, hvor de spærrede trafikken fra begge sider. For at indfange køerne valgte politiet at spærre broen fra begge sider, så landmanden kunne samle dyrene op i en lastbil. I mellemtiden var de sidste to køer taget på havebesøg et andet sted i Vilsund. Indenfor et par timer var køerne fanget igen og den normale trafik kunne genoptages på Vilsundbroen.

Opsummering:
11 køer var på afveje natten til torsdag og satte en prop i trafikken mellem Thy og Mors.